b'\n_START_ARTICLE_\nNHK Broadcasting Center\n_START_PARAGRAPH_\nMatatagpuan sa Jinnan, Shibuya, Tokyo ang NHK Broadcasting Center(NHK\xe6\x94\xbe\xe9\x80\x81\xe3\x82\xbb\xe3\x83\xb3\xe3\x82\xbf\xe3\x83\xbc/NHK Hoso Senta). Sinimulan ang konstruksiyon nito noong huling bahagi ng 1964 matapos na tibagin sa lugar ang Olympic Village na ginamit noong 1964 Tokyo Olympics. Binuksan ito noong 1965. Ito ang punong himpilan at base ng operasyon ng pambansang pampublikong brodkaster ng Hapon, ang NHK. Matatagpuan dito ang mga studio at ang mga opisina, gayundin ang ilang mga tindahan at ang popular na Studiopark. Matatagpuan din sa complex ang NHK Hall. Nagsisilbi ding opisina ang NHK sa mga dayuhang brodkaster na may mga tanggapang pambalitaan sa Tokyo, gaya ng KBS ng Timog Korea, ABC ng Estados Unidos, CCTV ng Tsina, at ABC ng Australia._NEWLINE_Nakapaligid sa NHK Broadcasting Center ang ilang mga kompanyang nakakabit sa NHK.\n_START_SECTION_\nNHK Studiopark\n_START_PARAGRAPH_\nIto ang bahagi ng NHK Broadcasting Center na bukas sa publiko. Binuksan ito noong Marso 1995, kasabay ng pagdiriwang ng ika-70 anibersaryo ng NHK. Matatagpuan dito ang iba\'t ibang exhibit na may kinalaman sa NHK at sa mga programa nito. Maaari ding masilip ng publiko ang taping ng mga dula at mga talk show. Tuwing ala-1\xc2\xa0ng hapon mula Lunes hanggang Sabado, maaaring mapanood ng publiko ang palabas na "Hello from Studiopark" na sumasahimpapawid ng live sa NHK - General TV. Maaari ding subukan ng mga bisita ang magbalita sa telebisyon dahil sa isang maliit na newsdesk na nakahandang ipagamit sa mga bisita. May tindahan din dito kung saan makakabili ng mga produktong may kinalaman sa NHK bilang souvenir. Narito din ang Restaurant Studio Coffee kung saan ang nakapangalan ang menu sa mga programa ng NHK. Popular na pasyalan ang Studiopark sa mga bata at sa mga turista. \xc2\xa5200 (PHP90) ang bayad para sa matatanda at \xc2\xa5150 (PHP70) para sa mga estudyanteng junior high school (may diskwento ang mga mas bata). Bukas ang Studiopark mula alas-10\xc2\xa0ng umaga hanggang alas-5:30\xc2\xa0ng hapon, araw-araw maliban lang sa ikatlong Lunes ng buwan.\n_START_SECTION_\nNHK Hall\n_START_PARAGRAPH_\nIsang malaking bulwagang pantanghalan ang NHK Hall. Itinayo ito noong 1972 at naging tanghalan na ng Kohaku Uta Gassen mula noong 1973. May kapasidad ito para sa 3,746 tao. Dito din ginaganap ang taping ng Shounen Club sa NHK BS-2. Espesyal na katangian nito ang maaaring paglipat ng distansiya ng entablado at mga upuan. May kaparehas ding pasilidad sa NHK Osaka Center.\n_START_SECTION_\nNHK Fureai Hall\n_START_PARAGRAPH_\nIto ang bukas na bulwagan ng NHK sa publiko, araw-araw. Binuksan ito noong 22 Marso 2004 mula sa dating Everybody\'s Forum Tent. Sa unang palapag matatagpuan ang "open studio" at backstage. Sa ikalawang palapag matatagpuan ang control room. At sa ikatlong palapag matatagpuan ang NHK Archives kung saan libre itong nagagamit ng publiko. Mahahanap ang iskedyul ng mga palabas sa websayt ng NHK. Maaaring mapanood ang palabas sa ikalawang palapag mula alas-10\xc2\xa0ng umaga hanggang alas-6\xc2\xa0ng gabi. Ngunit minsan, lihim ang oras ng mga rehearsal. Upang kumumpurmi sa Fire Protection Law, 285 lamanag ang kapasidad nito.\n_START_SECTION_\nMga Studio\n_START_PARAGRAPH_\nLahat ng kagamitan at aprato ng mga studio na pantelebisyon ay pang-High Definition.\n_START_SECTION_\nPaano mararating ang NHK Broadcasting Center\n_START_PARAGRAPH_\nPinakapopular na paraan ang pagsakay sa JR Yamanote Line._NEWLINE_Ruta 1: Lumabas sa North exit ng JR Shibuya Station, at lakarin sandali ang kalye ng Dogen Zaka. Kumanan sa unang kanto at diretsuhin lamang ang Koen Street hanggang sa kanto ng Jinnan. Maaari nang makita ang main entrance ng NHK. Labinlimang minuto ang lakarin._NEWLINE_Ruta 2: Lumabas sa South o West exit ng JR Harajuku station at maglakad pa-kanluran patungo sa direksiyon ng Yoyogi subway station. Pagdating sa kanto, unang makikita ang NHK Hall. Kumaliwa sa kantong iyon at makikita na ang main entrance ng NHK. Sampung minuto ang lakarin._NEWLINE_Ruta 3: Humimpil sa Chiyoda Line Meiji Jingumae subway station. Maglakad ng 10 minuto._NEWLINE_Maari ding sumakay ng isang shuttle bus sa ibaba ng JR Shibuya Station na diretso NHK. \xc2\xa5150 (PHP70) ang pamasahe at 10 minuto ang biyahe.'